REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 broj: 06–2/205-14

21. jul 2014. godine

Beograd

Z A P I S N I K

DEVETE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 18. JULA 2014. GODINE

Sednica je počela u 18.25 časova.

Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Dragan Jovanović, Mujo Muković, dr Vladimir Orlić, Katarina Rakić, Suzana Spasojević i Vučeta Tošković

 Sednici su prisustvovali zamenici članova Odbora: Vladimir Petković (zamenik Milana Kovačevića) i Stefana Miladinović (zamenik Milutina Mrkonjića).

 Sednici nisu prisustvovali članovi Odbora: Jovan Marković, Zoran Milekić, Saša Mirković, Aleksandar Senić i Goran Ćirić, niti njihovi zamenici.

 Sednici je prisustvovala Zorana Mihajlović, potpredsednik Vlade i ministar građevinarstva, saobraćaja i infrastrukture, i Danijel Nikolić, šef kabineta generalnog sekretara Vlade.

 Na predlog predsednika Odbora, jednoglasno, usvojen je sledeći

 D n e v n i r e d

1. Podnošenje amandmana Odbora na Predloga Zakona o otklanjanju posledica poplava u Republici Srbiji (broj 87-2346/14 od 12. jula 2014. godine).

Prva tačka dnevnog reda **– Podnošenje amandmana Odbora na Predloga Zakona o otklanjanju posledica poplava u Republici Srbiji**

 Odbor je, u skladu sa članom 165. st. 1. i 2. Poslovnika Narodne skupštine, podneo amandman kojim se posle člana 12. dodaje novi član 13. u Predlogu zakona o otklanjanju posledica poplava u Republici Srbiji.

**A M A N D M A N**

 Posle člana 12. Predloga zakona dodaje se novi član 13. koji glasi:

 ,,U postupku javne nabavke iz člana 12. ovog zakona ispunjenost obaveznih i dodatnih uslova za učešće u postupku javne nabavke dokazuje se dostavljanjem izjave kojom ponuđač pod punom materijalnom i krivičnom odgovornošću potvrđuje da ispunjava uslove.“

**O b r a z l o ž e nj e**

Amandman koji podnosi Odbor je posledica usvajanja amandmanana član 13. Predloga zakona, koji su zajedno podneli narodni poslanici: Marko Đurišić, Dušan Petrović, prof. dr Janko Veselinović, prof. dr Ninoslav Stojanović, Goran Bogdanović, Branka Karavidić, Biljana Hasanović-Korać, Snežana Malović, Slobodan Homen i Blagoje Bradić. Prihvaćenim amandmanom nastala je pravna praznina te je neophodno da, radi usklađivanja sa preostalim tekstom Predloga zakona, a posebno imajući u vidu član 16. stav 3. Predloga zakona, Odbor podnese amandman u Danu za glasanje kojim se utvrđuje novi tekst člana 13. Predloga zakona.

Predstavnik predlagača na sednici Odbora prihvatio je amandman Odbora.

 Za izvestioca Odbora na sednici Narodne skupštine određena je Katarina Rakić, zamenik predsednika Odbora.

Na sednici Odbora vođen je tonski zapis.

Sednica je zaključena u 18.40 časova.

 SEKRETAR ODBORA PREDSEDNIK ODBORA

 Biljana Ilić Milutin Mrkonjić